Este dijous se celebra 'Al Crepuscle' al Grau Vell
20 de juny 2023

![](/media/xtjobdvx/img_3952-c-jpg.png?width=850&height=566.6666666666666)

La segona edició del festival 'Al Crepuscle' es desenvolupa del 22 al 25 de juny al pati annexe a la torre-bateria de vigilància costanera del Grau Vell de Sagunt. Esta proposta cultural naix de la idea original de la Companyia Hongaresa de Teatre i està organitzada per l'Ajuntament de Sagunt des de les regidories de Cultura i Turisme.

També compta amb la col·laboració de Turisme Comunitat Valenciana, ja que la iniciativa forma part del Pla d'Accions de Màrqueting, Promoció i Producte Turístic de Turisme Comunitat Valenciana a Sagunt i de la Comunitat Valenciana 2023.

El públic interessat podrà gaudir de quatre representacions teatrals i dos espectacles musicals en un emblemàtic entorn com és el Grau Vell de Sagunt al capvespre. Per a assistir a les funcions teatrals i espectacles musicals, l'entrada és gratuïta, però cal fer una reserva prèvia en la web [http://www.servientradas.com](http://www.servientradas.com/). A més, s'oferix el trasllat amb autobús disponible per als assistents des del Port de Sagunt i Sagunt, amb connexió amb els trens de rodalia.

La idea és organitzar un festival entorn de la Nit de Sant Joan, on totes les arts convisquen i en la qual els espectacles prescindisquen de la llum artificial. La cita pretén secundar i donar visibilitat a les arts escèniques en estat pur. Així, l'obertura començarà el dijous 22 de juny amb el monòleg interpretat per Joan Carreras: **_L'últim Sòcrates_**. La peça té dramatúrgia i direcció de Francesc Cerro-Ferran a partir d'un text de Plató. El seu protagonista no és un personatge de ficció, sinó un filòsof incòmode als ulls del poder que va acabar pagant esta gosadia amb la seua pròpia vida.

La figura de Sòcrates torna a ser protagonista l'endemà, 23 de juny, i amb aforament limitat a 30 espectadors, en l'obra **_Licaó_**, del reconegut dramaturg grec Dimitris Dimitriadis. Sergi Torrecilla protagonitza esta apologia del desig, escrita just després de l'esclat de les revoltes gregues contra la crisi econòmica. La trama conté la confessió del vell Sòcrates dels seus fracassos més íntims a Licaó. Esta confidència trastornarà radicalment la vida del jove, abocat a un exili voluntari, lluny de la vella democràcia, a la recerca d'un nou lloc on viure.

El programa del dia es completa amb **_Albéniz Flamenc_**, un espectacle musical al voltant de la producció d'Isaac Albéniz, amb el mestre de les sis cordes José María Gallardo del Rey i el guitarrista flamenc Miguel Ángel Cortés.

El dissabte, 24 de juny, es tornarà a representar **_Licaó_**, a la qual prendrà el relleu la lectura dramatitzada d'un text inèdit al nostre país del prestigiós dramaturg alemany Roland Schimmelpfennig: **_El gran foc_**. L'autor assumix la direcció d'un elenc d'intèrprets valencians que escometrà esta paràbola aterridora, que al principi recorda un quadre antic per la seua aparent bellesa, però en el qual es descriu la deriva del nostre món fins a la catàstrofe dels refugiats al Mediterrani.

La clausura del festival tindrà lloc el 25 de juny amb un espectacle musical que recull obres de Johann Sebastian Bach arreglades sobre la base d'un quintet de jazz i algunes músiques afroamericanes. En **_Bach goes jazz_**, el músic i compositor valencià es fa càrrec del vibràfon i estarà secundat per David Pastor a la trompeta, Iván Cebrián a la guitarra, Óscar Cuchillo al baix i Carles Salvador a la bateria.

![](/media/cq3lr4au/cartel_c.jpg?width=609.740990990991&height=850)

*   [](http://www.facebook.com/sharer.php?u=https://aytosagunto.es/va/actualitat/este-dijous-se-celebra-al-crepuscle-al-grau-vell/ "Facebook")
*   [](http://twitter.com/share?url=https://aytosagunto.es/va/actualitat/este-dijous-se-celebra-al-crepuscle-al-grau-vell/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/este-dijous-se-celebra-al-crepuscle-al-grau-vell/ "Linked In")
*   [](mailto:?body=https://aytosagunto.es/va/actualitat/este-dijous-se-celebra-al-crepuscle-al-grau-vell/)